**Peter Zeidler** (s. 8. elokuuta 1962) on saksalainen jalkapallovalmentaja. Kesäkuusta 2018 lähtien hän on toiminut FC St. Gallenin päävalmentajana.

Ura
---

Zeidlerillä ei ole taustalla omaa merkittävää pelaajauraa, vaan hän aloitti valmentamisen jo nuorella iällä 22-vuotiaana VfB Stuttgartin organisaatiossa. Hän työskenteli Stuttgartissa 1990-luvun alkuun saakka ja toimi tämän jälkeen SV 03 Tübingenin ja TSV Böbingenin apuvalmentajana, kunnes palasi vuonna 1998 takaisin Stuttgartiin reservijoukkueen apulaisvalmentajaksi. Hän toimi apuvalmentajana Stuttgartin jälkeen VfR Aalenissa, kunnes nousi seuran päävalmentajaksi joulukuussa 2002. Zeidlerin johdolla Aalen sijoittui Regionalligassa kuudenneksi kaudella 2003/04.

Ura jatkui Aalenin jälkeen 1. FC Nürnbergissä reservijoukkueen peräsimessä ja lyhyen Stuttgarter Kickersin päävalmentajan pestin jälkeen hänestä tuli Ralf Rangnickin apuvalmentaja TSG 1899 Hoffenheimiin. Zeidler työskenteli Rangnickin aisaparina Bundesliigassa kolme kautta, kunnes siirtyi Ranskaan Toursin päävalmentajaksi kesällä 2011. Tours sijoittui Zeidlerin johdolla Ligue 2:ssa kuudenneksi. Hän sai potkut seurasta elokuussa 2012.

Toursista Zeidlerin ura jatkui FC Lieferingiin, jonka hän nosti debyyttikaudellaan 2012/13 Itävallan toiseksi korkeimmalle sarjatasolle Erste Ligan. Hän luotsasi seuran parhaimmillaan toiseksi kaudella 2014/15. Kauden jälkeen Zeidler siirtyi Red Bull Salzburgin päävalmentajaksi. Zeidler sai potkut joulukuun alussa 2015, kun Salzburg oli Itävallan Bundesliigassa toisena kaksi kierrosta ennen talvitaukoa.

Elokuussa 2016 Zeidler palasi valmennustehtäviin, kun hänestä tuli FC Sionin päävalmentaja. Seura erotti Zeidlerin huhtikuussa 2017 hieman ennen kauden päättymistä. Sion oli Zeidlerin potkujen hetkellä Sveitsin liigassa kolmantena ja oli selvittänyt tiensä cupin loppuotteluun.

Kesäkuussa 2017 Zeidler palasi valmentajaksi Ranskaan, kun hänestä tuli FC Sochaux'n päävalmentaja. Zeidlerin johdolla Sochaux sijoittui kaudella 2017/18 Ligue 2:ssa tukevasti keskastiin ja oli lopulta 10:s. Kauden jälkeen Zeidler jätti seuran ja siirtyi FC St. Gallenin päävalmentajaksi. Zeidlerin johdolla St. Gallen eteni Sveitsin cupin loppuotteluun kahdesti perättäin 2021 ja 2022, muttei onnistunut voittamaan kummallaakaan kerralla mestaruutta. Liigassa hän johdatti joukkueen kaudella 2019/20 hopealle. Tammikuussa 2023 hän teki joukkueen kanssa vuoteen 2027 ulottuvan jatkosopimuksen.

Saavutukset
-----------

* Itävallan Regionalliga West: 2013

Lähteet
-------

1. ↑  Peter Zeidler nouvel entraîneur du Tours FC ! Tours FC. 13.6.2011. Viitattu 22.6.2018. (ranskaksi)
2. ↑  Le Tours FC se sépare de Peter Zeidler La Nouvelle Republique. 21.8.2012. Viitattu 22.6.2018. (ranskaksi)
3. ↑  Peter Zeidler neuer Salzburg-Trainer Salzburg Orf. 22.6.2015. Viitattu 22.6.2018. (saksaksi)
4. ↑  Red Bull wirft Trainer raus Sport1. 3.12.2015. Viitattu 22.6.2018. (saksaksi)
5. ↑  PETER ZEIDLER IST NEUER TRAINER DES FC SION (Arkistoitu – Internet Archive) FC Sion. 22.8.2016. Viitattu 22.6.2018. (saksaksi)
6. ↑  FC Sion trennt sich von Trainer Zeidler - Fournier übernimmt Transfermarkt. 15.4.2017. Viitattu 22.6.2018. (saksaksi)
7. ↑  Communiqué : Peter Zeidler nouvel entraîneur du FCSM FC Sochaux. 1.6.2017. Viitattu 22.6.2018. (ranskaksi)
8. ↑  Saint-Gall officialise l’arrivée de Peter Zeidler RMC Sport. 15.5.2018. Viitattu 22.6.2018. (ranskaksi)
9. ↑  FC St. Gallen verlängert mit Trainer Zeidler: „Starkes Zeichen des gegenseitigen Vertrauens" Transfermarkt. 20.1.2023. Viitattu 30.1.2023. (saksaksi)

Aiheesta muualla
----------------

* Kuvia tai muita tiedostoja aiheesta **Peter Zeidler** Wikimedia Commonsissa

  


|  |  |  |
| --- | --- | --- |
| Edeltäjä:**Daniel Sanchez** | **Toursin päävalmentaja**2011–8/2012 | Seuraaja:**Bernard Blaquart** |

|  |  |  |
| --- | --- | --- |
| Edeltäjä:**Adi Hütter** | **Red Bull Salzburgin päävalmentaja**6–12/2015 | Seuraaja:**Thomas Letsch** |

|  |  |  |
| --- | --- | --- |
| Edeltäjä:**Didier Tholot** | **FC Sionin päävalmentaja**2016–4/2017 | Seuraaja:**Sébastien Fournier** |

|  |  |  |
| --- | --- | --- |
| Edeltäjä:**Albert Cartier** | **FC Sochaux'n päävalmentaja**2017–2018 | Seuraaja:**José Manuel Aira** |

|  |  |  |
| --- | --- | --- |
| Edeltäjä:**Giorgio Contini** | **FC St. Gallenin päävalmentaja**2018– | Seuraaja:**–** |